Εισαγωγη

Οι μικρές και μεσαίες επιχειρήσεις (ΜΜΕ) κατέχουν κεντρική θέση στην οικονομική ζωή της Ευρώπης, καθώς αντιπροσωπεύουν το 99% των επιχειρήσεων, εκ των οποίων το 92% κατατάσσονται στις πολύ μικρές επιχειρήσεις.[1] Παρέχουν πάνω από τα δύο τρίτα της απασχόλησης του ιδιωτικού τομέα και διαδραματίζουν κεντρικό ρόλο στην οικονομική ανάπτυξη. Έχουν κρίσιμη σημασία για την ευρωπαϊκή οικονομία ως εργοδότες και πηγές καινοτομίας. Η Ευρωπαϊκή Επιτροπή έχει δεσμευτεί να στηρίξει την ανάπτυξή τους, ιδιαίτερα μέσω της πρωτοβουλίας «Small Business Act» που στηρίζεται στην αρχή της «προτεραιότητας στις μικρές επιχειρήσεις» και διευκολύνοντας, μεταξύ άλλων, την πρόσβαση στις χρηματοδοτήσεις της ΕΕ. Η ατζέντατης Επιτροπής για την «έξυπνη νομοθεσία» έχει επίσης ως στόχο να βοηθήσει τις μικρές επιχειρήσεις ελαχιστοποιώντας τον κανονιστικό φόρτο που επωμίζονται από νομοθετήματα που θεωρούνται αναγκαία σε επίπεδο ΕΕ.

Η στρατηγική ανάπτυξης της ΕΕ για την επόμενη δεκαετία, «Ευρώπη 2020», τονίζει πόσο σημαντικό είναι να βελτιωθεί το επιχειρηματικό περιβάλλον, συμπεριλαμβανομένης της έξυπνης νομοθεσίας, προκειμένου οι ευρωπαϊκές επιχειρήσεις να γίνουν πιο ανταγωνιστικές σε παγκόσμια κλίμακα. Ωστόσο, η οικονομική κρίση συνεχίζει να έχει σοβαρό αντίκτυπο σε πολλές από τις μικρότερες εταιρείες στην οικονομία της ΕΕ. Συνεπώς, είναι απαραίτητη η ελάφρυνση των πολύ μικρών επιχειρήσεων έτσι ώστε να μπορούν να επιτυγχάνουν τους επιχειρηματικούς στόχους τους χωρίς περιττές ρυθμίσεις. Η Επιτροπή γνωρίζει ότι η συμμόρφωση με τους κανονισμούς συνεπάγεται μεγαλύτερο κόστος για τις μικρότερες εταιρείες[2]. Η συμμόρφωση με την περιφερειακή, εθνική ή ευρωπαϊκή νομοθεσία θα είναι πάντα πιο επαχθής για τις μικρότερες επιχειρήσεις.

Η παρούσα έκθεση προτείνει τρόπους για να προχωρήσει ένα βήμα πιο πέρα η αρχή της «προτεραιότητας στις μικρές επιχειρήσεις» με σκοπό να δώσει άμεσα αποτελέσματα. Περιγράφει με ποιο τρόπο η Ευρωπαϊκή Επιτροπή θα ενισχύσει τη χρήση εξαιρέσεων ή λιγότερο επαχθών νομοθετικών καθεστώτων για τις ΜΜΕ και τις πολύ μικρές εταιρείες. Εξηγεί τέλος με ποιο τρόπο θα συνεχιστεί η εν λόγω πρωτοβουλία μέσω της νομοθετικής διαδικασίας και της εφαρμογής της νομοθεσίας.

Η επιβολή κανονισμών αποτελεί αναπόσπαστο μέρος της σύγχρονης επιχειρηματικής ζωής. Προστατεύει πολίτες και εργαζόμενους από κινδύνους για την ασφάλειά τους, προστατεύει το περιβάλλον από τη ρύπανση. Είναι το όχημα δια του οποίου επιτυγχάνονται οι στόχοι της δημόσιας πολιτικής. Η σταθερή ανάπτυξη της εσωτερικής αγοράς της ΕΕ δημιουργεί πολλές νέες ευκαιρίες για εταιρείες κάθε μεγέθους αλλά η σωστή λειτουργία της προϋποθέτει ένα ελάχιστο επίπεδο ρύθμισης.

Η Επιτροπή χαιρετίζει το ενδιαφέρον του Ευρωπαϊκού Συμβουλίου για το συγκεκριμένο θέμα και προσβλέπει στις παρατηρήσεις του Ευρωπαϊκού Κοινοβουλίου, του Συμβουλίου και των λοιπών ενδιαφερομένων επί της παρούσας έκθεσης, ώστε να προχωρήσει το σημαντικό αυτό έργο. Η Επιτροπή προσδοκά επίσης ότι το Ευρωπαϊκό Κοινοβούλιο και το Συμβούλιο θα στηρίξουν ένθερμα τις νομοθετικές προτάσεις της με στόχο τη διατήρηση των δαπανών κανονιστικής συμμόρφωσης των ΜΜΕ και ιδίως των πολύ μικρών εταιρειών στο ελάχιστο.

Η Επιτροπή θα συνεχίσει επίσης να συνδράμει τα κράτη μέλη με στόχο την ελαχιστοποίηση του κανονιστικού φόρτου και την αποφυγή του κανονιστικού υπερθεματισμού κατά την εφαρμογή της νομοθεσίας της ΕΕ.

Τι εχει γινει

Η Επιτροπή αναλαμβάνει δράση για την κατάρτιση ευνοϊκών νομοθετικών προτάσεων για τις ΜΜΕ, όπως εκείνη που εξαιρεί τις πολύ μικρές επιχειρήσεις από τις περιττές νομικές απαιτήσεις που προβλέπονται στις λογιστικές οδηγίες. Παραμένει απόλυτα προσηλωμένη στην εκτίμηση των επιπτώσεων της νέας ή υπό αναθεώρηση νομοθεσίας για τις ΜΜΕ μέσω της δοκιμασμένης διαδικασίας εκτίμησης των επιπτώσεων· επίσης αξιολογεί τακτικά κατά πόσο η εφαρμοζόμενη νομοθεσία έχει τα προσδοκώμενα αποτελέσματα. Μέσω της πρωτοβουλίας «Small Business Act»[3] και της Πράξης για την Ενιαία Αγορά[4] λαμβάνει μέτρα για διευκόλυνση της χρηματοδότησης των ΜΜΕ, μιας από τις μεγαλύτερες προκλήσεις που οι τελευταίες καλούνται να αντιμετωπίσουν μέσα στη δίνη της σημερινής κρίσης. Εκτεταμένα μέτρα απλοποίησης τίθενται σε εφαρμογή προκειμένου να βοηθηθεί η συμμετοχή των ΜΜΕ σε κοινοτικά χρηματοδοτούμενα προγράμματα. Η πιο πρόσφατη πρόταση της Επιτροπής στο πλαίσιο της πολιτικής για τη συνοχή, π.χ., εισήγαγε μια βασική δέσμη κοινών κανόνων για τα πέντε εμπλεκόμενα ταμεία[5], συμπεριλαμβανομένων απλοποιημένων μεθόδων επιστροφής, οι οποίοι απλοποιούν σημαντικά τους όρους πρόσβασης των ΜΜΕ σε κοινοτικά κεφάλαια.

Η Επιτροπή έχει αναλάβει δύο πρωτοβουλίες με στόχο τη βελτίωση της υφιστάμενης νομοθεσίας. Κατά πρώτον, ένα ευρύ πρόγραμμα απλοποίησης για τον εξορθολογισμό, την επικαιροποίηση και την ενοποίηση του δικαίου της ΕΕ: έχουν εγκριθεί περί τις 200 προτάσεις οι οποίες παρέχουν σημαντικά οφέλη στις επιχειρήσεις. Δεύτερον, το πρόγραμμα μείωσης του διοικητικού φόρτου: η Επιτροπή έχει καταθέσει προτάσεις οι οποίες επιφέρουν μείωση του στοχευόμενου φόρτου κατά 33%, πολύ περισσότερο από το στόχο του 25% που είχε τεθεί. Ο συννομοθέτης έχει εγκρίνει προτάσεις που συνεπάγονται μείωση της τάξης του 22%. Τα κράτη μέλη έχουν αρχίσει να εφαρμόζουν κάποια από τα μέτρα αυτά.

Μια έκθεση σχετικά με τις βέλτιστες πρακτικές των κρατών μελών για την εφαρμογή του δικαίου της ΕΕ με τον κατά το δυνατόν λιγότερο επαχθή τρόπο συντάσσεται από την ομάδα υψηλού επιπέδου ανεξάρτητων ενδιαφερόμενων μερών για τον διοικητικό φόρτο υπό την προεδρία του δρ. E. Stoiber. Περισσότερες πληροφορίες σχετικά με τα αποτελέσματα όλου του έργου που έχει επιτελεστεί περιλαμβάνονται στην ανακοίνωση για την «έξυπνη νομοθεσία».[6]

Μεγαλυτερη εμφαση στην αναγκη «προτεραιοτητασ στις μικρεσ επιχειρησεισ» κατα την καταρτιση νεων προτασεων

Μετά από πρόταση του Προέδρου Barroso, η οποία χαιρετίστηκε από το Ευρωπαϊκό Συμβούλιο τον Ιούνιο του 2011, η Επιτροπή άρχισε μια νέα αναλυτική εξέταση του νομοθετικού κεκτημένου της ΕΕ με στόχο την εφαρμογή της αρχής της «προτεραιότητας στις μικρές επιχειρήσεις» και τον προσδιορισμό πιθανών περαιτέρω εξαιρέσεων ή ελαφρύνσεων του φόρτου για τις ΜΜΕ, ιδιαίτερα τις πολύ μικρές επιχειρήσεις.

Η αναλυτική εξέταση του κεκτημένου διενεργείται αλλά η άμεση συμμετοχή των ενδιαφερόμενων στον τομέα των ΜΜΕ είναι ζωτικής σημασίας για τον εντοπισμό εκείνων των περιπτώσεων που μπορούν πραγματικά να κάνουν τη διαφορά. Οι ΜΜΕ και οι πολύ μικρές εταιρείες πρέπει να εμπλακούν πιο αποτελεσματικά σε αυτή τη διαδικασία καθώς έχουν εκφράσει την ανησυχία μήπως οι εξαιρέσεις αποδειχθούν επιζήμιες για την κατάστασή τους. Προς τούτο, δημιουργούνται καλύτεροι και πιο εξειδικευμένοι μηχανισμοί διαβούλευσης για τις ΜΜΕ και τις πολύ μικρές εταιρείες.

Τα πρώτα αποτελέσματα της διαδικασίας αναλυτικής εξέτασης δείχνουν ότι είναι δύσκολο να προσδιοριστούν με γενικό τρόπο σαφή κριτήρια για τον εντοπισμό της νομοθεσίας από την οποία μπορούν να εξαιρεθούν οι πολύ μικρές εταιρείες. Οι ΜΜΕ και οι αντιπρόσωποί τους αναγνωρίζουν ότι οι ΜΜΕ δεν μπορούν να περιμένουν πως θα είναι υπεράνω του νόμου. Μεγάλο μέρος της νομοθεσίας θα πρέπει να συνεχίσει να ισχύει για τις ΜΜΕ και τις πολύ μικρές εταιρείες, νομοθεσία η οποία καλύπτει θεμελιώδεις υποχρεώσεις δημόσιας πολιτικής, π.χ., όσον αφορά τα πρότυπα ασφάλειας των προϊόντων που αποτελούν αναπόσπαστο στοιχείο του εμπορίου στο πλαίσιο της ενιαίας αγοράς. Οι εξαιρέσεις ή η ελάφρυνση των διατάξεων για τις μικρότερες επιχειρήσεις δεν θα υπονομεύσουν τους γενικούς στόχους της δημόσιας πολιτικής οι οποίοι επιδιώκονται μέσω των σχετικών κανονισμών, ιδίως όσον αφορά τη δημόσια υγεία και ασφάλεια, την υγεία και ασφάλεια στον χώρο εργασίας, την ασφάλεια των τροφίμων και την προστασία του περιβάλλοντος. Υπάρχουν περιπτώσεις όπου η ελάφρυνση του φόρτου για τους υπεύθυνους μικρότερων επιχειρήσεων, παρότι μια ελκυστική λύση, θα μπορούσε να προκαλέσει ευρύτερες αρνητικές επιπτώσεις που θα μπορούσαν να αντισταθμίσουν οποιαδήποτε οφέλη. Στις περιπτώσεις αυτές, η προτεραιότητα που αποδίδεται στην επίπτωση στους υπεύθυνους μικρότερων επιχειρήσεων θα πρέπει να παίζει βασικό ρόλο στο σχεδιασμό του συνολικού μέσου. Το βασικό θέμα είναι η εφαρμογή της αρχής της «προτεραιότητας στις μικρές επιχειρήσεις» με σκοπό την αποφυγή περιττού φόρτου για τις ΜΜΕ.

Υπολογίσιμο ύψος δαπανών προέρχεται από τη συμπλήρωση ή τήρηση εγγράφων και αρχείων, ή από επιθεωρήσεις προς απόδειξη συμμόρφωσης. Οι δαπάνες αυτές μπορούν να καταργηθούν εξ ολοκλήρου ή εν μέρει ή, συχνά, να γίνουν πιο χαλαρές για τις μικρές εταιρείες. Για τις περιπτώσεις όπου οι νόμοι έχουν ως αντικείμενο διαδικασίες, όπως, π.χ., όσες συνδέονται με τα πρότυπα υγιεινής, τις υποχρεώσεις παραλαβής επιστροφών ή ανάλογες διατάξεις, η Επιτροπή εργάζεται για την ανάπτυξη ειδικά προσαρμοσμένων προσεγγίσεων που θα είναι απλούστερες και θα απαλλάσσουν τις επιχειρήσεις από το «χτένισμα» μακροσκελών εγχειριδίων με κανόνες για τα σημεία που τις αφορούν.

Παραδείγματα προκαταρκτικών αποτελεσμάτων της υπό εξέλιξη διαδικασίας αναλυτικής εξέτασης παρατίθενται στους μη εξαντλητικούς καταλόγους των παραρτημάτων 1 και 2.

Η διαδικασία αναλυτικής εξέτασης αποκαλύπτει ένα ευρύ φάσμα νομοθεσίας με ήδη προβλεπόμενες εξαιρέσεις. Θα πρέπει να γίνεται διάκριση μεταξύ των διάφορων περιπτώσεων. Σε μερικές περιπτώσεις, οι ΜΜΕ εξαιρούνται εντελώς από το πεδίο εφαρμογής της νομοθεσίας. Σε άλλες περιπτώσεις, η νομοθεσία ισχύει για τις ΜΜΕ αλλά χορηγούνται εξαιρέσεις με βάση το μέγεθος της επιχείρησης. Τέλος, η νομοθεσία ισχύει για τις ΜΜΕ αλλά με μικρότερες απαιτήσεις.

Παρότι ο γενικός στόχος είναι η εξαίρεση των μικρών επιχειρήσεων, οι εν λόγω εξαιρέσεις ορίζονται κατά περίπτωση, οι δε εκάστοτε οριακές τιμές λαμβάνουν υπόψη τους τον συγκεκριμένο χαρακτήρα του τομέα και τον συνολικό στόχο της νομοθεσίας.

Νομοθεσία που εξαιρεί τις μικρές επιχειρήσεις από το πεδίο εφαρμογής της

Σε μερικές περιπτώσεις, οι μικρές επιχειρήσεις δεν καλύπτονται από την νομοθεσία της ΕΕ, για παράδειγμα από την εφαρμογής της αρχής de minimis.

Εξαιρέσεις που ήδη εφαρμόζονται ή προβλέπονται στη νομοθεσία της ΕΕ:

- Μερική εξαίρεση : για παράδειγμα, τα αλιευτικά σκάφη μήκους κάτω των 15 μέτρων που κινούνται αποκλειστικά στα χωρικά ύδατα μπορούν να εξαιρεθούν από την υποχρέωση εξοπλισμού με σύστημα παρακολούθησης σκαφών· οι πολύ μικρές εταιρείες εξαιρούνται από την εγκατάσταση ταχογράφων στα φορτηγά που ταξιδεύουν εντός περιορισμένης ακτίνας.

- Μεγαλύτερες μεταβατικές περίοδοι: : π.χ., η μεγαλύτερη περίοδος προσαρμογής άφηνε περιθώρια στις ΜΜΕ να εγκαταστήσουν τη σήμανση ασφάλειας και υγείας στους χώρους εργασίας· και μια μεταβατική περίοδος δύο ετών παρείχε στις ΜΜΕ του κατασκευαστικού τομέα τη δυνατότητα να προσαρμοστούν στη νομοθεσία που αφορά τη χρήση του εξοπλισμού εργασίας.

- Προσωρινές εξαιρέσεις : οι πολύ μικρές εταιρείες εξαιρούνται για περιορισμένο διάστημα από νομοθετικές διατάξεις όπως η προσωρινή εξαίρεση των αυτοαπασχολούμενων στον τομέα των οδικών μεταφορών που είχαν εξαιρεθεί από τις οδηγίες περί ωραρίου εργασίας έως τον Μάρτιο του 2009.

Ειδικά προσαρμοσμένη νομοθεσία:

- Σε ορισμένους τομείς, οι απαιτήσεις δεν πρέπει να είναι ίδιες για τις μεγαλύτερες και τις μικρότερες εταιρείες. Ως εκ τούτου, η Επιτροπή, σύμφωνα και με τις επιθυμίες των ενδιαφερόμενων μερών, καταρτίζει νομοθεσία όσον αφορά το λογιστικό δίκαιο η οποία θα διακρίνει με σαφήνεια τις υποχρεώσεις για κάθε κατηγορία επιχειρήσεων (μεγάλες, μεσαίου μεγέθους, μικρές και πολύ μικρές). Ένα ακόμα παράδειγμα αυτού είναι η συνεχιζόμενη μεταρρύθμιση των κανόνων προστασίας δεδομένων της ΕΕ η οποία εξετάζει τρόπους για την ελάφρυνση του φόρτου που απορρέει από τη νομοθεσία για τις πολύ μικρές επιχειρήσεις και τις ΜΜΕ, θεσπίζοντας μικρότερες υποχρεώσεις όπου είναι δυνατό, χωρίς να θίγεται η προστασία των θεμελιωδών δικαιωμάτων.

- Ο εκσυγχρονισμός της οδηγίας περί διαφάνειας θα περιορίσει τις υποχρεώσεις που σχετίζονται με την εισαγωγή στο χρηματιστήριο και θα καταστήσει τις κεφαλαιαγορές ελκυστικότερες για τις ΜΜΕ.

- Εκτός από τη βασική δέσμη κοινών κανόνων για τα πέντε εμπλεκόμενα ταμεία που θεσπίστηκε από την πρόσφατη πρόταση της Επιτροπής στο πλαίσιο της πολιτικής για τη συνοχή, προβλέπεται περαιτέρω απλοποίηση για το επερχόμενο πρόγραμμα έρευνας και καινοτομίας της ΕΕ «Ορίζοντας 2020», ιδιαίτερα με σκοπό την αύξηση της συμμετοχής των ΜΜΕ.

Ενισχυση της εφαρμογησ του «τεστ ΜΜΕ» ιδιως για τις πολυ μικρεσ επιχειρησεισ

Με στόχο να ενισχύσει την εστίαση στις εξαιρέσεις και την ειδικά προσαρμοσμένη νομοθεσία για πολύ μικρές επιχειρήσεις και ΜΜΕ, η Επιτροπή άρχισε να αντιστρέφει το βάρος της απόδειξης. Από τον Ιανουάριο του 2012 η κατάρτιση από την Επιτροπή όλων των μελλοντικών νομοθετικών προτάσεων θα έχει ως σημείο εκκίνησης την αρχή ότι ιδιαίτερα οι πολύ μικρές επιχειρήσεις πρέπει να εξαιρούνται από το πεδίο εφαρμογής της προτεινόμενης νομοθεσίας εκτός εάν μπορεί να αποδειχθεί η αναλογικότητά της συμπερίληψής τους . Αυτό είναι ένα νέο στοιχείο που πρέπει να συμπεριληφθεί στo «τεστ ΜΜΕ». Με αυτή την τροποποίηση, το τεστ αντιστρέφει εκ των πραγμάτων το βάρος της απόδειξης και επικεντρώνει την κατάρτιση της νομοθεσίας της ΕΕ στην ειδική κατάσταση των ΜΜΕ και των πολύ μικρών εταιρειών.

Από τον Ιανουάριο του 2012 η Επιτροπή θα διασφαλίζει επίσης ότι, σε όποιες περιπτώσεις οι πολύ μικρές επιχειρήσεις πρέπει να συμπεριλαμβάνονται στις νομοθετικές προτάσεις της για λόγους ευρύτερης δημόσιας πολιτικής, οι προτάσεις θα τεκμηριώνονται με την εισαγωγή μιας διάστασης για τις πολύ μικρές επιχειρήσεις στο «τεστ ΜΜΕ» το οποίο αποτελεί μέρος της συνήθους εκτίμησης του αντικτύπου. Σε αυτές τις περιπτώσεις, θα επιδιώκεται προσφυγή σε ειδικά προσαρμοσμένες λύσεις και λιγότερο επαχθή καθεστώτα . Καθώς τα επιχειρήματα και οι λόγοι που επιβάλλουν λιγότερο επαχθή καθεστώτα αναδεικνύονται όλο και περισσότερο, πρέπει επίσης να είναι πιο εύκολος ο καθορισμός της θέσης των ΜΜΕ και των πολύ μικρών εταιρειών στο σύνολο της διαδικασίας λήψης αποφάσεων.

Για να επιτευχθεί αυτή η σημαίνουσα αλλαγή κατεύθυνσης στην πολιτική και να διασφαλιστεί η συνεπής τήρησή της μέχρι και το στάδιο της εφαρμογής, η Επιτροπή εισάγει πίνακα αποτελεσμάτων , ο οποίος θα επικαιροποιείται σε ετήσια βάση και θα καταγράφει:

- όλες τις εξαιρέσεις και τα λιγότερο επαχθή καθεστώτα για ΜΜΕ και πολύ μικρές εταιρείες που προτείνονται από την Επιτροπή, καθώς και άλλες προτάσεις όπου ο αντίκτυπος στους υπεύθυνους μικρότερων επιχειρήσεων έχει προσδιοριστεί ως σημαντικός παράγοντας·

- τον τρόπο με τον οποίο διαφοροποιούνται κατά τη διαδικασία συναπόφασης και το τελικό νομοθετικό αποτέλεσμα όπως εγκρίνεται από το Ευρωπαϊκό Κοινοβούλιο και το Συμβούλιο·

- την ακόλουθη εφαρμογή από κάθε κράτος μέλος των συγκεκριμένων διατάξεων, με ιδιαίτερη έμφαση στην ανάδειξη του φαινομένου του κανονιστικού υπερθεματισμού όπου αυτό παρατηρείται σε εθνικό ή περιφερειακό επίπεδο.

Αυτό θα δώσει σε όλα τα ενδιαφερόμενα μέρη τη δυνατότητα να προσδιορίσουν που σημειώνεται πρόοδος – ή σε ποιες περιπτώσεις τα διάφορα στάδια του νομοθετικού κύκλου της ΕΕ υπαναχωρούν σε ό,τι αφορά την απλοποίηση, κ.λπ.

Πρόγραμμα δράσης για τη μεγαλυτερη συμμετοχη των ΜΜΕ στη νομοθετικη διαδικασια και στην αξιολογηση της επιτευχθεισασ προοδου

Η Επιτροπή θα προσφέρει στις ΜΜΕ πιο αποτελεσματικές ευκαιρίες να εκφράσουν τις απόψεις τους και να συμβάλουν στη διαμόρφωση των αποφάσεων που στοχεύουν στις ανάγκες τους. Θα συζητήσει μαζί τους τον καλύτερο κατά την άποψή τους τρόπο ελάφρυνσης του κανονιστικού φόρτου σε διάφορα είδη καταστάσεων ή τομέων. Η Επιτροπή θα τις συμβουλευθεί με ενδεδειγμένο τρόπο σχετικά με το πώς αντιλαμβάνονται τα προσδοκώμενα αποτελέσματα των διαφόρων μέτρων. Στον τομέα της κοινωνικής πολιτικής, η Επιτροπή, προτού υποβάλει μια πρόταση, θα προσφεύγει στη διαδικασία διαβούλευσης με τους ευρωπαίους κοινωνικούς εταίρους, η οποία προβλέπεται από το άρθρο 154 της Συνθήκης. Επιπροσθέτως, η Επιτροπή επανεξετάζει τη διαδικασία διαβούλευσης που εφαρμόζει σε συνέχεια της ανακοίνωσης για την «έξυπνη νομοθεσία» και προτίθεται να προβεί στις εξής αλλαγές:

1. Η Επιτροπή θα ενισχύσει τη συμμετοχή των μικρών επιχειρήσεων και τις διαβουλεύσεις μαζί τους στο πλαίσιο της βελτίωσης της νομοθετικής διαδικασίας.

2. Οι ειδικές διαβουλεύσεις των ομάδων εργασίας για τις ΜΜΕ, στο πλαίσιο του δικτύου Enterprise Europe Network, θα χρησιμοποιούνται πιο συχνά για την άμεση παροχή πληροφοριών από τις ΜΜΕ στη διαδικασία εκτίμησης των επιπτώσεων της Επιτροπής, καθώς και για άλλους σκοπούς: π.χ. μια υπό εξέλιξη διαβούλευση καλεί τις ΜΜΕ να αναφέρουν τα μεγαλύτερα εμπόδια που καλούνται να αντιμετωπίσουν στην εσωτερική αγορά.

3. Ειδικά συνέδρια με ΜΜΕ και πολύ μικρές εταιρείες στα κράτη μέλη, στα οποία η Επιτροπή ακούει και καταγράφει τα προβλήματα που εκθέτουν οι ΜΜΕ και οι πολύ μικρές εταιρείες, βρίσκονται σε δοκιμαστική φάση, ενώ σχεδιάζεται να αναπτυχθούν σε ευρύτερη κλίμακα στο πλαίσιο της ημερήσιας διάταξης για την «έξυπνη νομοθεσία» και της πρωτοβουλίας «Small Business Act».

4. Η ανασκόπηση της πρωτοβουλίας «Small Business Act» εισάγει μια νέα δομή διακυβέρνησης προκειμένου να διασφαλιστεί ότι οι απόψεις των ΜΜΕ θα λαμβάνονται υπόψη στην πορεία υλοποίησης της πρωτοβουλίας. Στους νεοϊδρυθέντες θεσμούς του δικτύου εθνικών απεσταλμένων των ΜΜΕ και της συνέλευσης ΜΜΕ, οι ευρωπαϊκές και εθνικές οργανώσεις ΜΜΕ θα καταγράφουν και θα αξιολογούν την πρόοδο στην υλοποίηση της πρωτοβουλίας «Small Business Act» και θα προωθούν την ανταλλαγή ορθών πρακτικών, κυρίως σε σχέση με τους τρόπους διασφάλισης μιας ευνοϊκής για τις ΜΜΕ νομοθεσίας και αποφυγής του περιττού κανονιστικού φόρτου.

5. Το δίκτυο εθνικών απεσταλμένων των ΜΜΕ θα έχει τη δυνατότητα να υποβάλει τις απόψεις του σχετικά με το πού είναι περισσότερο αναγκαίες οι εξαιρέσεις ή ένα λιγότερο επαχθές καθεστώς και ποιο θα πρέπει να είναι το πλαίσιό τους. Ο απεσταλμένος της Επιτροπής για τις ΜΜΕ θα βρίσκεται σε επαφή με τους ενδιαφερομένους στον τομέα των ΜΜΕ διασφαλίζοντας ότι τα συμφέροντα των ΜΜΕ θα λαμβάνονται υπόψη στις επιχειρηματικού αντικειμένου προτάσεις της Επιτροπής.

6. Θα δημιουργηθεί ειδικός ιστότοπος για τον καθορισμό της πρώτης δεκάδας κοινοτικών νομοθετικών πράξεων που θεωρείται ότι επιβαρύνουν τις πολύ μικρές εταιρείες και τις ΜΜΕ. Τα στοιχεία αυτά θα χρησιμοποιηθούν για τη στοχευμένη και ειδικά προσαρμοσμένη αναθεώρηση των εν λόγω νομοθετικών πράξεων.

Η χρηματοδότηση των εν λόγω δράσεων και πρωτοβουλιών θα καλυφθεί από υπάρχοντα ή προβλεπόμενα προγράμματα, σε συμφωνία με το τρέχον πολυετές δημοσιονομικό πλαίσιο και τις προτάσεις για το νέο πλαίσιο 2014-2020.

Προκειμένου να ελαχιστοποιηθεί ο κανονιστικός φόρτος για τις ΜΜΕ και τις πολύ μικρές επιχειρήσεις, η Επιτροπή καλεί τα κράτη μέλη να βεβαιωθούν ότι εφαρμόζουν τις ίδιες αρχές που περιγράφονται παραπάνω, ιδιαίτερα δε ότι:

- συμπεριλαμβάνουν την κοινότητα των μικρών επιχειρήσεων στη νομοθετική διαδικασία από την αρχή

- προχωρούν την αρχή της «προτεραιότητας στις μικρές επιχειρήσεις» ένα βήμα παραπέρα εφαρμόζοντάς την συστηματικά στην εθνική νομοθετική διαδικασία και εξετάζοντας τις μικρότερες απαιτήσεις και εξαιρέσεις κατά περίπτωση όπου κρίνεται κατάλληλο, και

- εφαρμόζουν το «τεστ ΜΜΕ» στις αξιολογήσεις του αντικτύπου και ενισχύουν τη διάσταση του τεστ που αφορά τις πολύ μικρές επιχειρήσεις.

Ο εθνικός απεσταλμένος των ΜΜΕ θα πρέπει να έχει βασικό ρόλο στη χώρα του για να παρακολουθεί την υλοποίηση των εν λόγω δράσεων σε στενή συνεργασία με τις οργανώσεις ΜΜΕ.

Συμπερασμα

Η Επιτροπή ορίζει συγκεκριμένες δράσεις στην παρούσα έκθεση με σκοπό την ελαχιστοποίηση του κανονιστικού φόρτου των ΜΜΕ, ιδιαίτερα για τις πολύ μικρές επιχειρήσεις. Το Συμβούλιο και το Ευρωπαϊκό Κοινοβούλιο καλούνται να στηρίξουν την ανωτέρω προσέγγιση και να χρησιμοποιήσουν τον πίνακα αποτελεσμάτων της Επιτροπής με στόχο τον εντοπισμό εξαιρέσεων και μικρότερων απαιτήσεων για τις πολύ μικρές επιχειρήσεις μέσω της διαδικασίας συναπόφασης και εφαρμογής. Η Επιτροπή καλεί τα κράτη μέλη να εφαρμόσουν την αρχή της «προτεραιότητας στις μικρές επιχειρήσεις» και να δεσμευτούν για την πλήρη και ταχεία εφαρμογή των αρχών και των δράσεων που ισχύουν σε επίπεδο κράτους μέλους.

Παράρτημα I – Υφιστάμενη νομοθεσία με εξαιρέσεις ή λιγότερο επαχθές καθεστώς

Νομοθεσία | Εξαίρεση ή λιγότερο επαχθές καθεστώς |

1 | Κανονισμός (ΕΚ) αριθ. 1370/2007 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, για τις δημόσιες επιβατικές σιδηροδρομικές και οδικές μεταφορές και την κατάργηση των κανονισμών του Συμβουλίου (ΕΟΚ) αριθ. 1191/69 και 1107/70 | Κατά την ανάθεση συμβάσεων σε ΜΜΕ με στόλο μικρότερο των 23 οχημάτων, μπορούν να διπλασιαστούν τα κατώτατα όρια πάνω από τα οποία η σύμβαση πρέπει να ανατεθεί με διαδικασία διαγωνισμού, καθιστώντας απλούστερη και λιγότερο επαχθή τη διαδικασία σύναψης δημόσιων συμβάσεων. |

2 | Οδηγία 92/58/ΕΟΚ του Συμβουλίου της 24ης Ιουνίου 1992 σχετικά με τις ελάχιστες προδιαγραφές για τη σήμανση ασφάλειας ή/και υγείας στην εργασία (ενάτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ) | Τα κράτη μέλη δύνανται να καθορίσουν ειδικές κατηγορίες επιχειρήσεων (με βάση το μέγεθος ή τη δραστηριότητα) στις οποίες μπορεί να δίδεται η δυνατότητα να απαλλαγούν συνολικά, μερικώς ή προσωρινά από την υποχρέωση εγκατάστασης φωτεινών ή/και ηχητικών σημάτων υπό την προϋπόθεση ότι χρησιμοποιούν άλλα μέσα που εξασφαλίζουν το ίδιο επίπεδο προστασίας. |

3 | Οδηγία 2007/46/ΕΚ του Ευρωπαϊκού Κοινοβουλίου και του Συμβουλίου, της 5ης Σεπτεμβρίου 2007, για τη θέσπιση πλαισίου για την έγκριση των μηχανοκίνητων οχημάτων και των ρυμουλκουμένων τους, και των συστημάτων, κατασκευαστικών στοιχείων και χωριστών τεχνικών μονάδων που προορίζονται για τα οχήματα αυτά | Οι εταιρείες με μικρή παραγωγή μπορούν να υποβάλουν αίτηση στον αρμόδιο φορέα έγκρισης ώστε να υπαχθούν σε καθεστώς μειωμένων απαιτήσεων (Σημ.: βρίσκεται υπό επεξεργασία μία ακόμη εξαίρεση η οποία αφορά τους κατασκευαστές μικρών σειρών από ορισμένες τεχνικές απαιτήσεις στη νομοθεσία περί έγκρισης τύπου μηχανοκίνητων οχημάτων). |

4 | Κανονισμός (ΕΚ) αριθ. 1221/2009 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, περί της εκούσιας συμμετοχής οργανισμών σε κοινοτικό σύστημα οικολογικής διαχείρισης και ελέγχου (EMAS) | Οι ΜΜΕ δύνανται να μην υποχρεούνται να υποβάλλουν εκθέσεις σε ετήσια βάση προκειμένου να είναι επιλέξιμες για το EMAS. |

5 | Οδηγία 2002/14/ΕΚ του Ευρωπαϊκού Κοινοβουλίου και του Συμβουλίου της 11ης Μαρτίου 2002 περί θεσπίσεως γενικού πλαισίου ενημερώσεως και διαβουλεύσεως των εργαζομένων στην Ευρωπαϊκή Κοινότητα | Η οδηγία εφαρμόζεται σε επιχειρήσεις που απασχολούν τουλάχιστον 50 εργαζομένους και σε ιδρύματα με τουλάχιστον 20 εργαζομένους. |

6 | Οδηγία 2010/18/ΕΕ του Συμβουλίου της 8ης Μαρτίου 2010 σχετικά με την εφαρμογή της αναθεωρημένης συμφωνίας-πλαισίου για τη γονική άδεια που συνήφθη από τις οργανώσεις BUSINESSEUROPE, UEAPME, CEEP και ETUC και με την κατάργηση της οδηγίας 96/34/EK | Τα κράτη μέλη δύνανται να επιτρέπουν ειδικές ρυθμίσεις ανταποκρινόμενες στις ανάγκες λειτουργίας και οργάνωσης των μικρών επιχειρήσεων. |

7 | Οδηγία 2001/23/ΕΚ του Συμβουλίου της 12ης Μαρτίου 2001 περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων | Τα κράτη μέλη δύνανται να περιορίσουν τις υποχρεώσεις σε επιχειρήσεις ή εγκαταστάσεις οι οποίες πληρούν, ως προς τον αριθμό των εργαζομένων που απασχολούν, τις προϋποθέσεις για την εκλογή ή το διορισμό συλλογικού οργάνου εκπροσώπησης των εργαζομένων. |

8 | Οδηγία 2006/32/ΕΚ του Ευρωπαϊκού Κοινοβουλίου και του Συμβουλίου της 5ης Απριλίου 2006 για την ενεργειακή απόδοση κατά την τελική χρήση και τις ενεργειακές υπηρεσίες | Τα κράτη μέλη δύνανται να εξαιρούν τους μικροδιανομείς από τις υποχρεώσεις να προάγουν την εξοικονόμηση ενέργειας κατά την τελική χρήση και να παρέχουν βελτιωμένη μέτρηση της κατανάλωσης και αναλυτικούς λογαριασμούς. |

9 | Οδηγία 2004/8/ΕΚ του Ευρωπαϊκού Κοινοβουλίου και του Συμβουλίου της 11ης Φεβρουαρίου 2004 για την προώθηση της συμπαραγωγής ενέργειας βάσει της ζήτησης για χρήσιμη θερμότητα στην εσωτερική αγορά ενέργειας | Η οδηγία παρέχει στα κράτη μέλη τη δυνατότητα ευνοϊκότερης μεταχείρισης της συμπαραγωγής μικρής κλίμακας υψηλής απόδοσης όσον αφορά την πρόσβαση στο δίκτυο. |

10 | Οδηγία 2006/112/ΕΚ του Συμβουλίου της 28ης Νοεμβρίου 2006 σχετικά με το κοινό σύστημα φόρου προστιθέμενης αξίας | Τα κράτη μέλη δύνανται να υιοθετούν απλουστευμένες διαδικασίες επιβολής και είσπραξης του ΦΠΑ για τις μικρές επιχειρήσεις, π.χ. κατ’ αποκοπή καθεστώτα ΦΠΑ. |

11 | Οδηγία 2006/66/ΕΚ του Ευρωπαϊκού Κοινοβουλίου και του Συμβουλίου της 6ης Σεπτεμβρίου 2006 σχετικά με τις ηλεκτρικές στήλες και τους συσσωρευτές και τα απόβλητα ηλεκτρικών στηλών και συσσωρευτών | Τα κράτη μέλη μπορούν να εξαιρούν τους παραγωγούς οι οποίοι, σε σχέση με το μέγεθος της εθνικής αγοράς, διαθέτουν πολύ μικρές ποσότητες ηλεκτρικών στηλών ή συσσωρευτών από την υποχρέωση να συμβάλλουν οικονομικά στη διάθεση των αποβλήτων και στις απαιτήσεις ανακύκλωσης. |

12 | Οδηγία 97/81/ΕΚ του Συμβουλίου της 15ης Δεκεμβρίου 1997 σχετικά με τη συμφωνία-πλαίσιο για την εργασία μερικής απασχόλησης που συνήφθη από την UNICE, το CEEP και την ETUC | Τα κράτη μέλη μπορούν να εξαιρέσουν εντελώς ή εν μέρει από τις διατάξεις της παρούσας οδηγίας εργαζόμενους με μερική απασχόληση που εργάζονται σε ευκαιριακή βάση. |

13 | Κανονισμός (ΕΚ) αριθ. 1224/2009 του Συμβουλίου, της 20ής Νοεμβρίου 2009, περί θεσπίσεως κοινοτικού συστήματος ελέγχου της τήρησης των κανόνων της κοινής αλιευτικής πολιτικής | Τα αλιευτικά σκάφη μήκους κάτω των 15 μέτρων απαλλάσσονται από την υποχρέωση εξοπλισμού με σύστημα παρακολούθησης σκαφών, καθώς κάτι τέτοιο θα συνεπαγόταν δυσανάλογα μεγάλο κόστος. |

14 | Οδηγία 94/25/ΕΚ του Ευρωπαϊκού Κοινοβουλίου και του Συμβουλίου της 16ης Ιουνίου 1994 για την προσέγγιση των νομοθετικών, κανονιστικών και διοικητικών διατάξεων των κρατών μελών οι οποίες αφορούν τα σκάφη αναψυχής | Παραχωρήθηκαν μεγαλύτερες μεταβατικές περίοδοι στις ΜΜΕ προκειμένου να προσαρμόσουν την παραγωγή τους (μικρά σκάφη) στις νέες απαιτήσεις της οδηγίας. |

15 | Κανονισμός (ΕΚ) αριθ. 852/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2009, για την υγιεινή των τροφίμων | Οι υπεύθυνοι επιχειρήσεων τροφίμων είναι επιφορτισμένοι με την υγιεινή των τροφίμων. Απαιτείται εφαρμογή της μεθοδολογίας HACCP (ανάλυση κινδύνων και κρίσιμων σημείων ελέγχου), ενός συστήματος διαχείρισης της ασφάλειας των τροφίμων. Ωστόσο, οι ΜΜΕ μπορούν να προσαρμόσουν πτυχές της νομοθεσίας στις ανάγκες τους (π.χ. ελάττωση της συχνότητας εσωτερικών ελέγχων). Οι παραγωγοί του πρωτογενούς τομέα και οι έμποροι λιανικής πώλησης μπορούν να αντικαταστήσουν την εφαρμογή της HACCP με την εφαρμογή κλαδικών οδηγών ορθής πρακτικής. |

16 | Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου της 13ης Οκτωβρίου 2003 σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας | Η νομοθεσία περί συστήματος εμπορίας δικαιωμάτων εκπομπής αερίων θερμοκηπίου περιλαμβάνει κατώτατη οριακή τιμή παραγωγικού δυναμικού για την εξαίρεση των μικρών εγκαταστάσεων από το σύστημα εμπορίας δικαιωμάτων εκπομπής αερίων θερμοκηπίου ή για υποβολή τους σε ισοδύναμα μέτρα και απλοποιημένες απαιτήσεις παρακολούθησης και υποβολής εκθέσεων για εγκαταστάσεις χαμηλών εκπομπών. |

17 | Οδηγία 2003/71/ΕΚ του Ευρωπαϊκού Κοινοβουλίου και του Συμβουλίου της 4ης Νοεμβρίου 2003 σχετικά με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση | Προβλέπονται εξαιρέσεις σε σχέση με το ενημερωτικό δελτίο που πρέπει να δημοσιεύεται κατά τη δημόσια προσφορά κινητών αξιών ή την εισαγωγή τους προς διαπραγμάτευση για προσφορές κάτω των 2,5 εκατομμυρίων ευρώ. |

18 | Οδηγία 2006/87/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τη θέσπιση τεχνικών προδιαγραφών για τα πλοία εσωτερικής ναυσιπλοΐας | Η οδηγία περιλαμβάνει πιθανές παρεκκλίσεις για σκάφη που πλέουν αποκλειστικά στα εσωτερικά πλωτά ύδατα ενός κράτους μέλους. Οι εν λόγω παρεκκλίσεις μπορούν να χρησιμοποιηθούν για εξοπλισμό που λειτουργεί σε υδάτινες οδούς οι οποίες είναι πλωτές και δεν συνδέονται μέσω εσωτερικής πλωτής οδού με τις πλωτές οδούς άλλων κρατών μελών, ή για σκάφη με χωρητικότητα νεκρού φορτίου έως και 350 τόνων. |

19 | Οδηγία 2000/59/ΕΚ του Ευρωπαϊκού Κοινοβουλίου και του Συμβουλίου της 27ης Νοεμβρίου 2000 σχετικά με τις λιμενικές εγκαταστάσεις παραλαβής αποβλήτων πλοίου και καταλοίπων φορτίου | Ισχύει καθεστώς εξαίρεσης για τα πλοία με τακτικούς ελλιμενισμούς. |

20 | Κανονισμός (ΕΚ) αριθ. 443/2009 του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με τα πρότυπα επιδόσεων για τις εκπομπές από τα καινούργια επιβατικά αυτοκίνητα, στο πλαίσιο της ολοκληρωμένης προσέγγισης της Κοινότητας για τη μείωση των εκπομπών CO2 από ελαφρά οχήματα | Οι μικροί και οι εξειδικευμένοι κατασκευαστές δύνανται να υποβάλουν αίτηση για χαμηλότερους στόχους. |

21 | Κανονισμός (ΕΕ) αριθ. 510/2011 του Ευρωπαϊκού Κοινοβουλίου και του Συμβουλίου, της 11ης Μαΐου 2011, σχετικά με τα πρότυπα επιδόσεων για τις εκπομπές από τα καινούργια ελαφρά επαγγελματικά οχήματα όσον αφορά τις εκπομπές, στο πλαίσιο της ολοκληρωμένης προσέγγισης της Ένωσης για τη μείωση των εκπομπών CO2 από ελαφρά οχήματα | Οι μικροί και οι εξειδικευμένοι κατασκευαστές δύνανται να υποβάλουν αίτηση για χαμηλότερους στόχους. |

Παράρτημα 2 – Πιθανές μελλοντικές εξαιρέσεις ή λιγότερο επαχθές καθεστώς[7]

Νομοθεσία | Εξαίρεση ή λιγότερο επαχθές καθεστώς |

1 | Οδηγία 95/46/ΕΚ του Ευρωπαϊκού Κοινοβουλίου και του Συμβουλίου της 24ης Οκτωβρίου 1995 για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών | Οι φορείς ελέγχου δεδομένων (π.χ. δημόσιες αρχές, εταιρείες, κ.λπ.) υποχρεούνται σήμερα να κοινοποιούν τις επεξεργασίες δεδομένων στις εθνικές αρχές προστασίας δεδομένων, εκτός εάν συντρέχουν λόγοι εξαίρεσης. Η οδηγία αφήνει μεγάλη διακριτική ευχέρεια στα κράτη μέλη όσον αφορά τη θέσπιση πιθανών εξαιρέσεων από τη συγκεκριμένη υποχρέωση. Ως εξ αυτού, η κατάσταση διαφέρει σημαντικά από ένα κράτος μέλος σε άλλο. Το επικείμενο πακέτο αναθεώρησης θα εξετάσει τρόπους για την ουσιαστική απλοποίηση του κανονιστικού περιβάλλοντος, π.χ. ενισχύοντας την εναρμόνιση και προτείνοντας την κατάργηση των υποχρεώσεων κοινοποίησης με εξαίρεση τις περιπτώσεις επεξεργασιών υψηλότερου κινδύνου. |

2 | Οδηγία 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία | Η δυνατότητα να αντικατασταθεί η συστηματική τεκμηρίωση της εκτίμησης κινδύνων των πολύ μικρών επιχειρήσεων που ασκούν δραστηριότητες χαμηλού κινδύνου από μια ανάλογη προσέγγιση με βάση τους κινδύνους θα μπορούσε να εξεταστεί στο πλαίσιο διαβούλευσης με τους κοινωνικούς εταίρους και μετά την εκτίμηση των επιπτώσεων των ισχυουσών υποχρεώσεων. |

3 | Τροποποίηση της οδηγίας 2004/37/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, σχετικά με την προστασία των εργαζομένων από τους κινδύνους που συνδέονται με την έκθεση σε καρκινογόνους ή μεταλλαξιογόνους παράγοντες κατά την εργασία | Η τροποποίηση της συγκεκριμένης οδηγίας θα μπορούσε να αξιοποιηθεί για την εισαγωγή μιας προσέγγισης με βάση τους κινδύνους, η οποία θα ελάφρυνε τις υποχρεώσεις για τις ΜΜΕ, σύμφωνα με τη γενική προσέγγιση που προβλέπεται συνολικά για την επαγγελματική υγεία και ασφάλεια. |

4 | Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τις ελάχιστες προδιαγραφές υγείας και ασφάλειας για την εργονομία στην εργασία με στόχο την πρόληψη των σχετιζόμενων με την εργασία μυοσκελετικών παθήσεων (ΜΣΠ) και των προβλημάτων που προκαλούν οι οθόνες οπτικής απεικόνισης και σχετικά με την κατάργηση της οδηγίας 90/269/ΕΟΚ του Συμβουλίου και της οδηγίας 90/270/ΕΟΚ του Συμβουλίου | Θα μπορούσε να εξεταστεί η υιοθέτηση μιας προσέγγισης με βάση τους κινδύνους, η οποία θα ελάφρυνε τις υποχρεώσεις για τις ΜΜΕ, σύμφωνα με τη γενική προσέγγιση που προβλέπεται συνολικά για την επαγγελματική υγεία και ασφάλεια. |

5 | Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών με σκοπό την εποχιακή απασχόληση | Οι πολύ μικρές επιχειρήσεις, ενδεχομένως και οι ΜΜΕ, θα μπορούσαν να εξαιρεθούν από τις προϋποθέσεις που ισχύουν για τους εποχιακούς εργαζομένους, έτσι ώστε οι κάτοχοι μικρών εκμεταλλεύσεων να μπορούν και πάλι να προσλαμβάνουν εποχιακούς εργαζομένους, όπως άλλοτε, με λιγότερο επαχθείς προϋποθέσεις. |

6 | Οδηγία 96/71/ΕΚ του Ευρωπαϊκού Κοινοβουλίου και του Συμβουλίου της 16ης Δεκεμβρίου 1996 σχετικά με την απόσπαση εργαζομένων στο πλαίσιο παροχής υπηρεσιών | Κατά την κατάρτιση των κατευθυντηρίων γραμμών για την εφαρμογή αυτής της οδηγίας, η Επιτροπή θα εξετάσει κατά πόσον είναι δυνατό να εισαχθεί ένα λιγότερο επαχθές καθεστώς για τις μικρότερες εταιρείες. |

7 | Οδηγία 2009/45/ΕΚ του Ευρωπαϊκού Κοινοβουλίου και του Συμβουλίου της 6ης Μαΐου 2009 για τους κανόνες και τα πρότυπα ασφαλείας για τα επιβατηγά πλοία | Η τρέχουσα αναθεώρηση της συγκεκριμένης οδηγίας θα μπορούσε να αξιοποιηθεί για την επανεξέταση ορισμένων υπερβολικών διατάξεων, που δεν είναι προσαρμοσμένες στις ανάγκες των μικρών πλοίων. |

8 | Οδηγία 92/29/ΕΟΚ του Συμβουλίου της 31ης Μαρτίου 1992 σχετικά με τις ελάχιστες προδιαγραφές ασφάλειας και υγείας για την προώθηση βελτιωμένης ιατρικής περίθαλψης στα πλοία | Τα πλοία πρέπει να είναι εξοπλισμένα με ένα ελάχιστο όριο ιατρικών εφοδίων και εξοπλισμού. Πάνω από ένα συγκεκριμένο όριο, απαιτείται η παρουσία γιατρού. Κατά την αναθεώρηση της οδηγίας, η Επιτροπή θα εξετάσει τα υπέρ και τα κατά ενδεχόμενης πρότασης για υψηλότερο όριο όσον αφορά μικρότερα πλοία. |

9 | Οδηγία 2002/44/ΕΚ του Ευρωπαϊκού Κοινοβουλίου και του Συμβουλίου της 25ης Ιουνίου 2002 περί των ελαχίστων προδιαγραφών υγείας και ασφαλείας όσον αφορά την έκθεση των εργαζομένων σε κινδύνους προερχόμενους από φυσικούς παράγοντες (κραδασμοί) | Η Επιτροπή, στο πλαίσιο της σχεδιαζόμενης αξιολόγησης της οδηγίας και ως μέρος της σχετικής διαδικασίας, θα ζητήσει να υποβληθούν παρατηρήσεις σχετικά με τον αντίκτυπο αυτής της οδηγίας στις ΜΜΕ, |

10 | Οδηγία 2002/96/ΕΚ του Ευρωπαϊκού Κοινοβουλίου και του Συμβουλίου της 27ης Ιανουαρίου 2003 σχετικά με τα απόβλητα ειδών ηλεκτρικού και ηλεκτρονικού εξοπλισμού (ΑΗΗΕ) | Εάν η αναδιατύπωση της παρούσας νομοθετικής πράξης περιλάμβανε μια νέα υποχρέωση παραλαβής επιστροφών για πολύ μικρά ΑΗΗΕ σε διανομείς, όπως προτείνεται από το Ευρωπαϊκό Κοινοβούλιο, θα μπορούσαν να συμπεριληφθούν επιλογές εξαίρεσης από μια τέτοια υποχρέωση παραλαβής επιστροφών για τα καταστήματα που λειτουργούν σε πολύ μικρή επιφάνεια. |

11 | Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου της 19ης Νοεμβρίου 2008 για τα απόβλητα | Οι ΜΜΕ χαμηλού κινδύνου που διαθέτουν απόβλητα θα μπορούσαν να υπόκεινται σε μια απλοποιημένη διαδικασία καταχώρισης. Για το σκοπό αυτό, οι αρμόδιες εθνικές αρχές θα πρέπει να κάνουν πλήρη χρήση της τελευταίας παραγράφου του άρθρου 26 της οδηγίας πλαίσιο για τα ύδατα, η οποία παρέχει τη δυνατότητα απόκτησης των σχετικών πληροφοριών που απαιτούνται για την καταχώριση των εν λόγω ΜΜΕ από τα υφιστάμενα εθνικά μητρώα. Αυτό θα μπορούσε να εφαρμοστεί στις ΜΜΕ χαμηλού κινδύνου, οι οποίες αποτελούν αμελητέο κίνδυνο όσον αφορά τις αρνητικές συνέπειες για το περιβάλλον και την ανθρώπινη υγεία. |

12 | Οδηγία 2006/24/ΕΚ του Ευρωπαϊκού Κοινοβουλίου και του Συμβουλίου της 15ης Μαρτίου 2006 για τη διατήρηση δεδομένων που παράγονται ή υποβάλλονται σε επεξεργασία σε συνάρτηση με την παροχή διαθεσίμων στο κοινό υπηρεσιών ηλεκτρονικών επικοινωνιών ή δημοσίων δικτύων επικοινωνιών | Η επικείμενη αναθεώρηση της οδηγίας θα μπορούσε να αξιοποιηθεί προκειμένου να εξεταστεί για ποιες εταιρείες πρέπει να ισχύει η υποχρέωση διατήρησης δεδομένων. Το μέγεθος της εταιρείας θα μπορούσε να συγκαταλέγεται στα κριτήρια. |

13 | Πρόταση οδηγίας του Ευρωπαϊκού Κοινοβουλίου και του Συμβουλίου για τη σύναψη δημόσιων συμβάσεων | Η επερχόμενη αναθεώρηση των κανόνων σύναψης δημόσιων συμβάσεων των οδηγιών 2004/17/ΕΚ και 2004/18/ΕΚ θα μπορούσε να προβλέπει την ελάφρυνση των απαιτήσεων για την υποβολή πιστοποιητικών και άλλων αποδεικτικών μέσων στο πλαίσιο της συμμετοχής σε διαδικασίες σύναψης δημόσιων συμβάσεων. Ειδικότερα, τα πιστοποιητικά και άλλα αποδεικτικά μέσα θα μπορούσαν να υποκατασταθούν από δηλώσεις (αυτο-πιστοποιήσεις). |

[1] Ο ορισμός μιας ΜΜΕ καλύπτει όλες τις επιχειρήσεις που έχουν λιγότερους από 250 υπαλλήλους και κύκλο εργασιών ίσο ή μικρότερο των 50 εκατομμυρίων ευρώ ή σύνολο ισολογισμού ίσο ή μικρότερο των 43 εκατομμυρίων ευρώ. Οι πολύ μικρές επιχειρήσεις είναι η μικρότερη κατηγορία των ΜΜΕ, με λιγότερους από δέκα υπαλλήλους και κύκλο εργασιών ή σύνολο ισολογισμού κάτω των 2 εκατομμυρίων ευρώ.

[2] Κατά μέσο όρο, αν η συμμόρφωση με μια κανονιστική υποχρέωση κοστίζει σε μια μεγάλη εταιρεία ένα ευρώ ανά υπάλληλο, μια μεσαίου μεγέθους επιχείρηση μπορεί να χρειαστεί να διαθέσει τέσσερα περίπου ευρώ και μια μικρή επιχείρηση έως και δέκα ευρώ. (Έκθεση της ομάδας εμπειρογνωμόνων με τίτλο «Μοντέλα για τη μείωση του δυσανάλογου κανονιστικού φόρτου των ΜΜΕ», Μάιος 2007.)

[3] Ανασκόπηση της πρωτοβουλίας «Small Business Act» για την Ευρώπη, ανακοίνωση της Επιτροπής - COM(2011)78 (23 Φεβρουαρίου 2011).

[4] Η Πράξη για την Ενιαία Αγορά – Δώδεκα δράσεις για την τόνωση της ανάπτυξης και την ενίσχυση της εμπιστοσύνης – «Μαζί για μια νέα ανάπτυξη», ανακοίνωση της Επιτροπής - COM (2011) 206 (13 Απριλίου 2011).

[5] Το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ταμείο Συνοχής (ΤΣ), το Ευρωπαϊκό Κοινωνικό Ταμείο (ΕΚΤ), το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και το Ευρωπαϊκό Ταμείο Θάλασσας και Αλιείας, (ΕΤΘΑ).

[6] Έξυπνη νομοθεσία στην Ευρωπαϊκή Ένωση, ανακοίνωση της Επιτροπής - COM(2010)543 (8 Οκτωβρίου 2010).

[7] Οι προτάσεις για την εισαγωγή νέας ή την τροποποίηση κανονιστικής ρύθμισης της ΕΕ αποτελούν αντικείμενο διαβούλευσης και εκτίμησης επιπτώσεων, οι οποίες συμβάλλουν στην τελική απόφαση σχετικά με την πολιτική που θα εφαρμοστεί.